Усё менш часу застаецца да святкавання юбілею слыннага грамадскага дзеяча і кампазітара Міхала Клеафаса Агінскага. Таму сябры фонду выказалі сваю занепакоенасць тэмпамі правядзення будаўнічых работ на сядзібным комплексе ў Залессі. Шмат прапаноў было выказана адносна стварэння філіяла музея або культурна-асветніцкага цэнтра. Намеснік начальніка аддзела ідэалогіі, культуры і па справах моладзі райвыканкама Таццяна Ражэва запэўніла, што гэты аб’ект пастаянна ў полі зроку раённых улад, але не ўсе пытанні ў кампетэнцыі райвыканкама і дабрачыннага фонду, таму робяцца пэўныя захады, каб усё было выканана своечасова і якасна. Ёсць некалькі папак праекта рэстаўрацыі гістарычнага парку сядзібы. Сумесна з актывістамі БРСМ і школьнікамі праводзяцца суботнікі па ачыстцы і добраўпарадкаванні тэрыторыі. Надалей мяркуецца правядзенне інвентарызацыі парку, вызначэнне аб’ёму работ з прыцягненнем да справы рэстаўрацыі паркавай зоны, воднай сістэмы і спецыялістаў, магчыма, нават з дзяржаўнага батанічнага саду і Нацыянальнай Акадэміі навук. Што да святкавання юбілею, то аргкамітэт ствараецца на ўзроўні Савета Міністраў Рэспублікі Беларусь, таму пэўныя ўнёскі ў гэту справу будуць зроблены на самым высокім узроўні.